A BIZOTTSÁG HATÁROZATA
(2006. február 9.)
a Bizottságnak a kozmetikai termékekben alkalmazott kémiai összetevők nevezéktanának meghatározásáról szóló 96/335/EK határozatának módosításáról
(EGT vonatkozású szöveg)
(2006/257/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kozmetikai termékekre vonatkozó tagállami jogszabályok közelítéséről szóló, 1976. július 27-i 76/768/EGK tanácsi irányelvre (1) és különösen annak 5a. cikke (3) bekezdésére és 7. cikke (2) bekezdésére,
a kozmetikai termékek és fogyasztóknak szánt nem élelmiszertermékek tudományos bizottságával (SCCNFP) folytatott konzultációt követően,
mivel:
(1)
Az érintett iparágtól kapott információkkal összhangban a 96/335/EK határozat (2) mellékletében meghatározott, a kozmetikai termékekben alkalmazott összetevők nevezéktanát frissíteni kell.
(2)
A 96/335/EK határozat mellékletében az I. szakaszt frissíteni kell egyes meglévő tételek, valamint az új tételek tudományos pontosságának és érvényességének biztosítása, továbbá a növénytani tételek, valamint a definíciók és funkcióosztályok javítása céljából.
(3)
Szükségessé vált a 96/335/EK határozat mellékletében meghatározott nevezéktan konvencióit jelentősen módosítani azért, hogy egyértelműbbek legyenek, és hogy illeszkedjenek a kozmetikai összetevők nemzetközi nevezéktanában (INCI) bekövetkezett változásokhoz.
(4)
A 96/335/EK határozat mellékletében szereplő rövidítésjegyzéket át kell alakítani, hogy figyelembe vegye a nevezéktanban megjelenő új összetevőket.
(5)
Ezért a 96/335/EK határozatot ennek megfelelően módosítani kell.
(6)
Az ebben a határozatban foglalt intézkedések összhangban vannak a Kozmetikai Termékek Állandó Bizottságának véleményével,
A KÖVETKEZŐKÉPPEN HATÁROZOTT:
Egyetlen cikk
A 96/335/EK határozat melléklete e határozat mellékletének megfelelően módosul.
Kelt Brüsszelben, 2006. február 9-én.